METODE I STRATEGIJE / KOOPERATIVNO UČENJE

##### **JEDAN OSTAJE, OSTALI ODLAZE**

* Učenici prvo u grupama obrade neki problem s raznih aspekata i stvore konkretni proizvod
* Učenici se onda razbroje unutar grupa od 1 do ..., a i svaka grupa dobije broj.
* Na znak nastavnika, učenici se rasporede po drugim grupama, ali tako da jedan učenik ostane na svom mjestu. Pokušajte broj grupa i učenika rasporediti tako da po jedan učenik ode u svaku od grupa.
* Učenik koji ostane u matičnoj grupi objašnjava grupni rad učenicima koji su rotacijom došlu u tu grupu.
* Zarotirani učenici postavljaju pitanja i prave bilješke pripremajući se za izvještavanje po povratku u svoje matične grupe. Svaki gost uputi jedan specifičan komentar o radu koji im je pokazan i zahvaljuje učeniku iz matične grupe na prezentaciji.
* Svi se učenici vrate u svoje matične grupe.
* Učenik koji je ostao u matičnoj grupi izvještava ostale kolege o komentarima zarotiranih učenika na njihov rad.
* Ostali učenici zatim izvještavaju o onome što su zapazili u drugim grupama, ukazujući na sličnosti i razlike u odnosu na vlastiti rad.
* Učenici dalje razmatraju svoj rad.

##### **PRIMJER PRIMJENE**

**Amela Numanović i Alma Balagija**

**Tema :** Kultura izražavanje

**Nastavna jedinica:** Rasprava: Knjiga ili film? ZA ili PROTIV

**Predmet:** Bosanski jezik i književnost

**Razred:** VI

**Šta je potrebno prije primjene**

Efektivna primjena ove strategije je moguća samo u situacijama kada su nastavnici sigurni da su svi učenici dobro informisani o temi koja se obrađuje (da su usvojili neko gradivo). U ovom slučaju neophodno je da su svi učenici pročitali knjigu „Tom Sojer“ i odgledali film, i da su upoznati sa pravilima vođenja rasprave.

**Primjer primjene**

Na samom početku primjene tehnike učenici se razbroje unutar grupa od 1 do 3 i svaka grupa dobije broj. Na znak nastavnika, učenici se zarotiraju: učenik 1 zarotira se za jednu grupu, učenik 2 za dvije, učenik 3 za tri - ali jedan učenik ostane na mjestu.

U sljedećoj aktivnosti onaj učenik koji je ostao objašnjava novim učenicima ono što je njegova grupa u prethodnoj aktivnosti uradila. Zarotirani učenici postavljaju pitanja i prave bilješke i na taj način se pripremaju za izvještavanje po povratku u matičnu grupu. Svaki gost-učenik treba da zabilježi par konkretnih komentara ili zaključaka do kojih je došao razgovarajući o knjizi i filmu „Tom Sojer“.

Onda se učenici vraćaju u svoje matične grupe i slijede izvještavanja:

1. učenik koji je ostao u matičnoj grupi ostale kolege upoznaje sa komentarima koje je dobio o njihovom grupnom radu,
2. učenici 1, 2 i 3 izvještavaju o onome što su zapazili u drugim grupama, uključujući sličnosti i razlike u odnosu na njihov grupni rad.

Nakon izvještavanja učenici dalje razmatraju svoj rad, nakon čega slijedi diskusija.

**Dodatne ideje za primjenu:**

U ovu strategiju moguće je uvesti i Venov dijagram za lakše i brže zapisivanje razlika i sličnosti ako to zadana tema ili problem zahtijeva.

Takođe, ovu strategiju možete primjeniti po završetku obrade nastavne teme, kao način ponavljanja i provjere naučenog.